সেতুটি তৈরি করতে মোট সাড়ে সাত লক্ষ টাকা লেগেছে। স্ত্রীর গয়না বন্ধক দিয়ে এবং আত্মীয়-পরিজনদের কাছ থেকে ধার নিয়ে ওই বাঁশের সেতুটি নির্মাণের জন্যে প্রয়োজনীয় টাকা জোগাড় করেছেন লালচাঁদ। ১৬ জন শ্রমিক টানা ২৮দিন উদয়াস্ত কাজ করে সেতুটি তৈরি করেছেন। সেতু নির্মাণে যে খরচ হয়েছে পারাপারকারীদের কাছ থেকে টোল আদায় করে সেই খরচ তুলে নিচ্ছেন লালচাঁদ। পায়ে হেঁটে নদী পেরোতে হলে ২ টাকা, মোটর সাইকেলের জন্যে ৬ টাকা, গাড়ি পারাপারে ১০০ টাকা টোল আদায় করছেন লালচাঁদ। ছাত্রছাত্রী ও বয়স্কদের জন্যে টোল বাবদ আদায় ১ টাকা। অ্যাম্বুল্যান্স এবং পরীক্ষা চলাকালীন পড়ুয়াদের পারাপারের জন্যে লালচাঁদ একটি পয়সাও টোল বাবদ আদায় করেন না। কৃষকদের কাছ থেকে মাসিক ৫০ টাকা আদায় করার বিনিময়ে তাঁদের যতবার ইচ্ছা সেতু পারাপার করতে পারবেন।